ROZHODNUTIE KOMISIE
z 2. februára 2005,
pokiaľ ide o veterinárne podmienky, udeľovanie osvedčení a prechodné ustanovenia týkajúce sa dovozu a obdobia uskladňovania zásielok určitých výrobkov živočíšneho pôvodu v slobodných colných pásmach, slobodných colných skladoch a priestoroch prevádzkovateľov zásobujúcich prostriedky cezhraničnej námornej prepravy v Spoločenstve
(oznámené pod číslom dokumentu K(2005) 191)
(Text s významom pre EHP)
(2005/92/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej články 12 ods. 12 a 13 ods. 6,
keďže:
(1)
Smernica 97/78/ES ustanovuje požiadavky veterinárnych kontrol zásielok určitých výrobkov živočíšneho pôvodu s pôvodom v tretej krajine a ustanovuje okrem iného uskladňovanie v slobodných colných pásmach, slobodných colných skladoch alebo priestoroch prevádzkovateľov zásobujúcich prostriedky cezhraničnej námornej prepravy, ktoré nie sú v súlade s veterinárnymi dovoznými podmienkami Spoločenstva.
(2)
Smernica Rady 2002/99/ES zo 16. decembra 2002 ustanovujúca pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (2), ustanovuje, že členské štáty majú prijať opatrenia s cieľom zabezpečiť, aby sa od 1. januára 2005 výrobky živočíšneho pôvodu na ľudskú spotrebu dovážali z tretích krajín len v prípadoch, keď sú v súlade s pravidlami ustanovenými v uvedenej smernici.
(3)
Smernica 2002/99/ES taktiež ustanovuje určenie veterinárnych pravidiel a osvedčení pre výrobky v tranzite okamžite alebo po uskladnení. V súlade s uvedenými skutočnosťami sú takéto pravidlá a osvedčenia pre zásielky mäsa vrátane zveriny a hydinového mäsa, ako aj mäsových výrobkov, mäsových prípravkov, ako aj mlieka a mliečnych výrobkov na ľudskú spotrebu, ktoré sú určené pre tretiu krajinu alebo na zásobovanie prostriedkov cezhraničnej námornej prepravy, či už prostredníctvom tranzitu okamžite alebo po uskladnení, ustanovené v rozhodnutí Rady 79/542/EHS (3) a v rozhodnutiach Komisie 94/984/ES (4), 97/221/ES (5), 2000/572/ES (6), 2000/585/ES (7), 2000/609/ES (8), 2003/779/ES (9) a 2004/438/ES (10) (príslušné akty Spoločenstva).
(4)
V súlade s uvedenými skutočnosťami musia byť od 1. januára 2005 zásielky výrobkov živočíšneho pôvodu patriace do oblasti pôsobnosti príslušných aktov Spoločenstva v súlade s pravidlami a musia ich pri dovoze do slobodných colných pásem, slobodných colných skladov alebo priestorov prevádzkovateľov zásobujúcich prostriedky cezhraničnej námornej prepravy sprevádzať zodpovedajúce veterinárne osvedčenia ustanovené v príslušných aktoch Spoločenstva, čím sa zabezpečí splnenie veterinárnych požiadaviek.
(5)
Preto by sa so zásielkami dovezenými do Spoločenstva na účel uskladnenia v slobodných colných pásmach, slobodných colných skladoch alebo priestoroch prevádzkovateľov zásobujúcich prostriedky cezhraničnej námornej prepravy do 1. januára 2005, ktoré nie sú v súlade s príslušnými aktami Spoločenstva, malo zaobchádzať harmonizovaným a transparentným spôsobom s cieľom zabrániť vzniku zbytočných problémov pre zainteresované podniky a zároveň zabezpečiť existenciu konečného pevného dátumu zotrvania takýchto výrobkov v Spoločenstve.
(6)
Z uvedeného dôvodu by sa mala pre podniky ustanoviť 12-mesačná lehota na likvidáciu uvedených výrobkov dovezených do slobodných colných pásem, slobodných colných skladov alebo priestorov prevádzkovateľov zásobujúcich prostriedky cezhraničnej námornej prepravy pred 1. januárom 2005.
(7)
Je primerané zabezpečiť, aby od 1. januára 2006 všetky takéto výrobky, ktoré sú stále uskladnené v slobodných colných pásmach, slobodných colných skladoch alebo priestoroch operátorov zásobujúcich prostriedky cezhraničnej nármornej prepravy na území Spoločenstva, ktoré nie sú v súlade s príslušnými aktami Spoločenstva, boli zničené pod dohľadom príslušného orgánu. Všetky náklady takéhoto postupu by mal hradiť majiteľ zásielky.
(8)
Z veterinárnych dôvodov je potrebné, aby sa toto nariadenie začalo uplatňovať od 1. januára 2005.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Od 1. januára 2005 musí zásielky výrobkov patriace do oblasti pôsobnosti rozhodnutí 79/542/EHS, 94/984/ES, 97/221/ES, 2000/572/ES, 2000/585/ES, 2000/609/ES, 2003/779/ES a 2004/438/ES pri dovoze do slobodných colných pásiem, slobodných colných skladov alebo priestorov prevádzkovateľov zásobujúcich prostriedky cezhraničnej námornej prepravy, schválených podľa článku 12 ods. 4 písm. b) a článku 13 ods. 1 smernice 97/78/ES, sprevádzať zodpovedajúce veterinárne osvedčenie ustanovené v uvedených aktoch, čím sa zabezpečí splnenie veterinárnych požiadaviek Spoločenstva.
Článok 2
Do 31. decembra 2005 môžu zásielky výrobkov uvedené v článku 1, ktoré boli dovezené do slobodných colných pásem, slobodných colných skladov alebo priestorov prevádzkovateľov zásobujúcich prostriedky cezhraničnej námornej prepravy pred 1. januárom 2005, opustiť tieto pásma, sklady alebo priestory, v ktorých sú uskladnené, aby mohli byť vcelku alebo po častiach doručené na miesto ich určenia podľa článku 12 ods. 8 alebo článku 13 ods. 2 písm. a) smernice 97/78/ES bez toho, aby ich muselo sprevádzať zodpovedajúce veterinárne osvedčenie ustanovené v príslušných aktoch Spoločenstva.
Článok 3
Od 1. januára 2006 sa všetky zásielky výrobkov uvedené v článku 2, ktoré ostali uskladnené, zničia pod dohľadom príslušného orgánu.
Všetky náklady takéhoto postupu hradí majiteľ zásielky.
Článok 4
Toto rozhodnutie sa uplatňuje odo dňa oznámenia.
Článok 5
Toto rozhodnutie je určené členským štátom.
V Bruseli 2. februára 2005